**BILJEŠKE UZ FINANCIJSKE IZVJEŠTAJE ZA RAZDOBLJE**

**od 1. siječnja 2024. do 31. prosinca 2024.**

Naziv obveznika: Osnovna škola Cvjetno RKP broj: 51861

Adresa sjedišta: Zelena ulica 1 Matični broj: 05359163

Pošta i mjesto: 31000 Briješće OIB: 58293251837

Oznaka razine: 31 Šifra djelatnosti: 8520

Razdjel: 000 Oznaka razdoblja: 2024-12

Šifra županije/grada/općine: 312

Osnovna škola Cvjetno posluje u skladu sa Zakonom o odgoju i obrazovanju u osnovnoj i srednjoj školi (Nar. nov., broj 87/08, 86/09, 92/10, 105/10, 90/11, 5/12, 86/12, 126/12, 94/13, 152/14, 07/17, 68/18, 98/19, 64/20, 151/22, 156/23) te Statutom škole.

Škola je osnovana i započela s radom dana 01. travnja 2021. nakon što se odvojila od bivše matične škole Osnovne škole Vladimir Nazor iz Čepina. Škola obavlja djelatnost osnovnoškolskog obrazovanja te gospodarsku djelatnost iznajmljivanja školskog prostora. Osnovnoškolsko obrazovanje odvija se u jednoj zgradi u jednosmjenskoj nastavi.

Financijski izvještaji Osnovne škole Cvjetno su sastavljeni nakon što su proknjižene sve poslovne promjene, događaji i transakcije za razdoblje siječanj – prosinac 2024., nakon što su knjiženja obavljena pravilno i ažurno temeljem vjerodostojne knjigovodstvene dokumentacije prema propisanom računskom planu i u skladu s financijskim planom odobrenim od nadležnih tijela.

Izvještaji su sastavljeni i predaju se prema odredbama Pravilnika o financijskom izvještavanju u proračunskom računovodstvu (NN br. 37/22) u zakonom određenim rokovima što za proračunske korisnike jedinica lokalne i područne (regionalne) samouprave znači predaju do 31. siječnja 2025. godine.

Podaci u izvještaju se unose u eurima i eurocentima s obzirom da je od 1. siječnja 2023. euro službena valuta u Republici Hrvatskoj.

Za sastavljanje i predaju financijskih izvještaja korišteni su elektronski obrasci koji su preuzeti unutar aplikacije Financijsko izvještavanje u sustavu proračuna i Registar proračunskih i izvanproračunskih korisnika – RKPFI.

Osoba odgovorna za sastavljanje financijskih izvještaja je voditeljica računovodstva Kristina Mennel, a odgovorna osoba za predaju financijskih izvještaja je ravnateljica Ivana Mihaljević.

**BILJEŠKE UZ IZVJEŠTAJ O PRIHODIMA I RASHODIMA, PRIMICIMA I IZDACIMA**

**Bilješka broj 1**

Na računu 6361 prikazuju se prihodi ostvareni u najvećem dijelu od strane nadležnog Ministarstva znanosti, obrazovanja i mladih (MZOM) koji objedinjuju prihode za plaće i materijalna prava djelatnika, prihode za besplatni obrok učenicima, prihode za nabavu udžbenika i radnih udžbenika koje financira MZOM. Navedeni cjelokupni prihodi iznose 1.016.423,46 € što je 28 % povećanje u odnosu na prošlu godinu. Razlog tome je nova Uredba o koeficijentima javnih službenika što je pridonijelo značajnom rastu plaću, a ujedno i prihoda koji financiraju te iste plaće.

**Bilješka broj 2**

Račun 6526 – Ostali nespomenuti prihodi

Konto označava prihod po osnovi sufinanciranja roditelja za plaće djelatnika u produženom boravku, ali i uplate roditelja za topli obrok u produženom boravku. Ostali prihodi tog računa su naknade šteta od strane učenika. Navedeni prihodi za izvještajno razdoblje iznose 24.311,14 € što je 9% više u odnosu na prošlu godinu jer je upisano više učenika u program produženog boravka u odnosu na prošlu školsku godinu.

**Bilješka broj 3**

Račun 6615 – Prihodi od pruženih usluga

Pozicija označava prihod od iznajmljivanja školske sportske dvorane. Vidi se značajno odstupanje u odnosu na 2023. godinu kad je prihod iznosio 10.390,25 €, a u 2024. iznosi 14.670,01 €. Razlog tome je više sklopljenih ugovora za najam dvorane i maksimalna iskorištenost svih slobodnih termina.

**Bilješka broj 4**

Račun 6631 – Tekuće donacije

Donacije su za financiranje dnevnica učitelja na školskim ekskurzijama od strane turističkih agencija, te za ovo razdoblje iznose 1.020,00 € te su u značajnom povećanju u odnosu na prošlu godinu zbog više organiziranih ekskurzija i terenskih nastavi tijekom godine.

**Bilješka broj 5**

Račun 6632 – Kapitalne donacije

Donacije su se odnosile na imovinu koja je donirana školi tijekom 2024. godine. Radi se o računalnoj opremi – micro:bitovima za nastavu i knjigama. Ukupan iznos donacija je 3.604,35 €. U ovoj godini su prvi put zabilježene kapitalne donacije od trgovačkih društava.

**Bilješka broj 6**

Račun 6711 – Prihodi iz nadležnog proračuna za financiranje rashoda poslovanja

Na računu 6711 evidentiraju se prihodi ostvareni od osnivača Grada Osijeka za financiranje redovne djelatnosti. Za izvještajno razdoblje prihodi iznose 109.920,59 € što je povećanje za 41% u odnosu na izvještajno razdoblje prošle godine.

**Bilješka broj 7**

Račun 6712 – Prihodi iz nadležnog proračuna za financiranje rashoda za nabavu nefinancijske imovine

Na računu 6712 evidentiraju se prihodi ostvareni od osnivača Grada Osijeka za financiranje nabave imovine poput uredskog namještaja – školske klupe i stolice, garderobnih ormarića te informatičke i druge opreme. Za izvještajno razdoblje, prihodi iznose 8.000,00 € što je neznatno manje u odnosu na prošlu godinu za svrhu financiranja nabave imovine.

**Bilješka broj 8**

Račun 3111 – Plaće za redovan rad

Na računu 3111 evidentiraju se rashodi za plaće djelatnika koje financira MZOM, ali i plaće djelatnika u produženom boravku kojeg financira Grad Osijek i djelomično roditelji polaznika produženog boravka.

Račun 3111 uključuje i plaće pomoćnika u nastavi iz projekta „Osigurajmo im jednakost 7“ i „Osigurajmo im jednakost 8“ u koordinaciji s Gradom Osijekom. Ukupan iznos ostvaren na računu plaća za redovan rad je 836.734,65 €.

Odstupanje od 31% u odnosu na 2023. godinu je iz razloga donošenje nove Uredbe o koeficijentima koja je rezultirala povećanjem plaća djelatnika.

**Bilješka broj 9**

Račun 3211 – Službena putovanja

Službena putovanja podrazumijevaju dnevnice, smještaj i prijevoz na službenom putu djelatnika. U 2024. je vidljiv značajan rast rashoda službenih putovanja (3.753,05 €) u odnosu na 2023. godinu. (1.322,39 €). Razlog tome je više organiziranih ekskurzija, terenskih nastava, stručnih usavršavanja i natjecanja.

**Bilješka broj 10**

Račun 3213 – Stručno usavršavanje zaposlenika

Na računu je vidljivo veće odstupanje u odnosu na 2023. godinu iz razloga upućivanja djelatnika tehničkog osoblja na osposobljavanje koje je nužno u opisu radnog mjesta.

**Bilješka broj 11**

Račun 3221 – Uredski materijal i ostali materijalni rashodi

Račun podrazumijeva razni uredski materijal, sredstva za čišćenje i higijenski materijal poput ubrusa. U 2024. godini, 2. rebalansom financijskog plana planiran je veći iznos predviđen za nabavu spomenutog materijala koji je financirao osnivač. U 2024. godini ukupni rashodi na ovom računu iznose 10.996,10 € što je dvostruko više u odnosu na prošlu godinu.

**Bilješka broj 12**

Račun 3221 – Sitni inventar i auto gume

U 2024. je vidljivo značajno povećanje ovog rashoda iz razloga nabave sitnog inventara za potrebe školske kuhinje (zdjelice, šalice, vilice, žlice).

**Bilješka broj 13**

Račun 3236 – Zdravstvene i veterinarske usluge

Račun iskazuje troškove sistematskih i zdravstvenih preventivnih pregleda djelatnika. Razlog tako značajnom povećanju rashoda takvih usluga u odnosu na prošlu godinu je veći broj zaposlenih koji su ove godine imali pravo na zdravstveni pregled na temelju kolektivnog ugovora koji poslodavac mora osigurati.

**Bilješka broj 14**

Račun 3691 – Tekući prijenosi između proračunskih korisnika istog proračuna

Radi se o rashodu u iznosu od 346,95 € koji je OŠ Cvjetno prenijela na OŠ Mladost u svrhe organiziranja županijskih stručnih skupova iz kemije koje je vodio do 08/2024 djelatnik OŠ Cvjetno, a od 09/2024 tu ulogu je službeno dobila djelatnica OŠ Mladost. Škola je bila dužna sva neutrošena sredstva prenijeti na drugu školu.

**Bilješka broj 15**

Račun 4 – Rashodi za nabavu nefinancijske imovine

Račun 4 predstavlja sve rashode koji su knjiženi kroz razred 4 računskog plana u izvještajnom razdoblju i pokazuje nabavku dugotrajne imovine poput informatičke opreme, uredskog namještaja, knjiga i dr. Navedeni rashodi ukupno iznose 17.475,50 € što je povećanje od 69% u odnosu na prošlu godinu. Razlog većoj nabavi opreme je povećanje broja učenika koji zahtijeva i veća ulaganja u opremu zbog održavanja kontinuiteta jednosmjenske nastave.

**Bilješka broj 16**

Šifra Y005 –  Manjak prihoda i primitaka

U izvještajnom razdoblju ostvaren je manjak prihoda i primitaka u iznosu od 13.178,80 €. Manjak je djelomično metodološke prirode nastao zbog knjiženja rashoda u 12/2024 čiji prihod dospijeva tek u 2025. godini. Drugi razlog manjka 2024. je i ostvarivanje manjka u 2023. godini (nastao knjiženjem „trinaestog rashoda“ - rashodi energenata, materijalnih rashoda i plaća koje financira Grad Osijek) koji se prenio na 2024. godinu, ali u 2024. godini su ostvareni prihodi koji su pokrili tekuće rashode 2024. godine, ali ne i dovoljan iznos prihoda kako bi se sav manjak iz 2023. podmirio. U 2025. se planira navedeni manjak podmiriti redovnim prihodima škole u većem obimu no što je to bilo u 2024.

**Bilješka broj 17**

Šifra Y006 –  Manjak prihoda i primitaka za pokriće u sljedećem razdoblju

Zbrajanjem ostvarenog manjka prihoda i primitaka u izvještajnom razdoblju u iznosu od 13.178,80 € i prenesenog manjka prihoda i primitaka na dan 31.12.2023. g. u iznosu od 4.372,11 € dolazi se do rezultata ili manjka prihoda i primitaka za pokriće u sljedećem razdoblju u iznosu od 17.550,91 €.

**Bilješka broj 18**

Obvezni analitički podaci

Stanje novčanih sredstava na kraju izvještajnog razdoblja (šifra 11K) je 0,00 €. Razlog tome je ukidanje bankovnih računa svih proračunskih korisnika Grada Osijeka i funkcioniranje preko jedinstvenog računa na dan 31.12.2022.

Prosječan broj zaposlenih na osnovi stanja na početku i kraju izvještajnog razdoblja je 49, dok taj podatak na osnovi sati rada iznosi 32.

**BILJEŠKE UZ BILANCU**

**Bilješka broj 19**

Račun 0 – (šira B002) Nefinancijska imovina

Na poziciji se može vidjeti ukupna vrijednost kratkotrajne i dugotrajne imovine nakon zakonsko provedenog ispravka vrijednosti. Knjigovodstvena vrijednost imovine na dan 31.12.2024. iznosi 153.640,82 €.

**Bilješka broj 20**

Račun 124 – Potraživanja za više plaćene poreze i doprinose

Na računu je iskazan iznos od 270,91 € za više uplaćene poreze i doprinose zbog korektivnih obračuna plaće zaposlenika tijekom 2024. g. Potraživanja su prema Poreznoj upravi, a kad Porezna uprava obradi nalog povrata, zatvorit će se potraživanja i bit će izvršen povrat sredstava u proračun/račun osnivača.

**Bilješka broj 21**

Račun 129 – Ostala potraživanja

Na računu je iskazan iznos od 4.392,68 € potraživanja za refundacije bolovanja na teret Hrvatskog zavoda za zdravstveno osiguranje.

**Bilješka broj 22**

Račun 165 –Potraživanja za upravne i administrativne pristojbe, pristojbe po posebnim propisima

Odnosi se na neplaćena potraživanja za račune za produženi boravak u iznosu od 3.621,95 €. Većinski dio su nedospjela potraživanja s obzirom da računi za produženi boravak za mjesec prosinac 2024. dospijevaju u siječnju 2025.

**Bilješka broj 23**

Račun 166 –Potraživanja za prihode od prodaje proizvoda i robe te pruženih usluga

Račun prikazuje potraživanja za račune najma školske sportske dvorane, te računa za otkup starog papira. Ukupan iznos neplaćenih računa je 2.142,39 €. Većinski dio su nedospjela potraživanja s obzirom da računi za najam dvorane za mjesec prosinac 2024. dospijevaju u siječnju 2025.

**Bilješka broj 24**

Račun 167 –Potraživanja proračunskih korisnika za sredstva uplaćena u nadležni proračun

Na računu je iskazan iznos sredstava koje je škola do 31.12.2022. knjižila na žiro-računu (račun 1112-novac na računu kod tuzemnih poslovnih banaka), ali se od 01.01.2023. knjiži na računu 16721 koji označava jedinstveni račun Riznice osnivača, a stanje na dan 31.12.2024. iznosi 4.673,81 €.

**Bilješka broj 25**

Račun 169 – Ispravak vrijednosti potraživanja

Radi se o ispravku vrijednosti potraživanja koja imaju prekoračenje dospijeća više od 2 godine te je primijenjena stopa od 100% sukladno Pravilniku o proračunskom računovodstvu. Potraživanje se ne otpisuje, već se samo izvršava ispravak vrijednosti.

**Bilješka broj 26**

Račun 193 – Kontinuirani rashodi budućih razdoblja

Iznos tog računa se odnosi na plaće iz izvora financiranja Ministarstvo znanosti, obrazovanja i mladih za mjesec prosinac 2024. koje dospijevaju u siječnju 2025. Ukupan iznos na računu 193 je 83.079,36 €.

**Bilješka broj 27**

Račun 922 – Višak/manjak prihoda

Podaci u bilanci su iskazani nakon obvezne korekcije rezultata sukladno čl. 82. Pravilnika o proračunskom računovodstvu. Iskazan je manjak prihoda poslovanja (račun 92221) u iznosu od 13.659,74 € i manjak prihoda od nefinancijske imovine (račun 92222) u iznosu od 3.891,17 €.

Navedeni iznosi su knjiženi nakon korekcije rezultata s datumom 31.12.2024. godine za nabavljenu nefinancijsku imovinu u iznosu  od 14.366,17 €, koja je financirana prihodima koji su prispjeli u 2024. g. Navedeni prihodi odnose se na prihode iz nadležnog proračuna za financiranje rashoda za nabavu nefinancijske imovine (od strane osnivača Grada Osijeka), kapitalne pomoći proračunskim korisnicima iz proračuna koji im nije nadležan (od strane Ministarstva znanosti, obrazovanja i mladih) i kapitalne donacije trgovačkih društava.

Ukupan rezultat 2024. g. u iznosu od -17.550,91 € nakon korekcije ostao je isti i u bilanci i u obrascu izvještaja o prihodima i rashodima, ali prikaz rezultata po aktivnostima u bilanci razlikuje se onome u obrascu PR-RAS.

**Bilješka broj 28**

Račun 991 – Izvanbilančni zapisi-aktiva i račun 996 – Izvanbilančni zapisi-pasiva

Škola na izvanbilančnim zapisima ima knjiženu tuđu imovinu dobivenu na korištenje u ukupnom iznosu od 45.470,03 €. Tuđa imovina se odnosi na računalnu opremu dobivenu na korištenje od strane Carnet-a za tekuće projekte i ostalu imovinu (računala, uredski namještaj i dr.) kojom je škola opremljena prilikom osnivanja, ali još nije dobivena odluka o prijenosu vlasništva od strane osnivača Grada Osijeka. Odluka o prijenosu vlasništva koja je dobivena krajem 2021. godine je knjižena u 2021. godini i odnosi se na većinski dio dugotrajne i kratkotrajne imovine koja se vodi u poslovnim knjigama škole na računima razreda 0 – nefinancijska imovina. Dio imovine koji je prisutan u školi i koji bi trebao biti predmet nove odluke o prijenosu vlasništva je potrebno knjižiti na izvanbilančne zapise – tuđa imovina dobivena na korištenje po mišljenju unutarnje revizije Grada Osijeka, ali i na temelju Okružnice Ministarstva financija o sastavljanju i predaji financijskih izvještaja proračunskih korisnika za razdoblje od 1. siječnja do 30. rujna 2022.

**Bilješka broj 29**

Školska ustanova nema iskazane podatke u bilanci koji se odnose na popis sudskih sporova u tijeku niti ugovornih odnosa i slično koji uz ispunjenje određenih uvjeta, mogu postati obveza ili imovina, pa se obvezne bilješke na tablicama uz Bilancu ne iskazuju.

**BILJEŠKE UZ IZVJEŠTAJ O RASHODIMA PREMA FUNKCIJSKOJ KLASIFIKACIJI**

**Bilješka broj 30**

Šifra 0912 – Osnovno obrazovanje iznosi 1.193.890,17 € i jednako je iznosu Ukupni rashodi u obrascu PR-RAS (šifra Y034).

**BILJEŠKE UZ IZVJEŠTAJ O PROMJENAMA U VRIJEDNOSTI I OBUJMU IMOVINE I OBVEZA**

**Bilješka broj 31**

U 2024. godini nije bilo promjena u vrijednosti i obujmu imovine i obveza.

**BILJEŠKE UZ IZVJEŠTAJ O OBVEZAMA**

**Bilješka broj 32**

Šifra V006 – Stanje obveza na kraju izvještajnog razdoblja

Ukupno stanje obveza na dan 31.12.2024. iznosi 109.967,67 € koje se sastoji od nedospjelih obveza. Nedospjele obveze se većinskim dijelom (83.079,36 €) odnose na plaće i prijevoz za mjesec prosinac 2024. koje dospijevaju na plaćanje tijekom siječnja 2025., a financira se iz izvora Ministarstva znanosti, obrazovanja i mladih. Ostatak nedospjelih obveza se odnosi na račune za prosinac 2024. godine koji dospijevaju na plaćanje tijekom siječnja 2025. godine, te obveze za povrat u proračun – refundacije bolovanja prema HZZO-u i iznos više plaćenih poreza i doprinosa za korektivne obračune plaća.

Briješće, 31. siječnja 2025.

Osoba za kontaktiranje: Odgovorna osoba – ravnateljica:

Kristina Mennel, Ivana Mihaljević, prof.

voditeljica računovodstva

Telefon za kontakt: 031/280-455